Københavns Kommune vil gerne have flere til at køre på cykel. Derfor tilbyder kommunen nu at komme hjem til dig for at lappe din cykel kvit og frit, da afstanden til nærmeste cykelhandler ”kan opleves som en barriere”.

En gennemsnitlig LO-familie kan spare 4556 kr. om året, hvis kommuneskatten falder med en procent, det viser tal fra CEPOS baseret på Indenrigsministeriets familietypemodel. Penge der kan bruges til at sætte gang i dansk økonomi, og dermed gøre os alle sammen rigere.

At finde besparelser, som kunne finansiere en skattelettelse på en procent i København, burde ligge indenfor det muliges kunst. For det er ikke just sparsommelighed og mådehold, der præger det røde flertals forhold til borgernes surt tjente penge.

Skattekronerne bruges på det ene ligegyldige projekt efter det andet. Seneste eksempel er at kommunen tilbyder at komme rundt til byens boligforeninger med ”cykelservice-event”, for som det hedder i indbydelsen: ”Det har nemlig vist sig, at det er en barriere for mange, at cykelhandleren ligger for langt væk. Ved at tilbyde reparation af cykler, håber kommunen at inspirere nogen til at cykle mere.”

Det er unægtelig svært at cykle på en punkteret cykel, men hvis det pludselig er en kommunal opgave at sørge for at der er luft i slangen, hvad skal cykelhandleren så leve af? Det er ikke vanskeligt, at finde en cykelhandler som kan klare en lapning for en flad halvtredser, alene på Nørrebrogade findes der den første håndfuld.

Man skulle tro at kommunens glade budskab om luft i slangen og flere kilometer på jernhesten ville gå som varmt brød, men det gør det åbenbart ikke. Københavns Kommune har været nødt til at engagere et af landets fornemeste og dyreste PR-bureauer til at sælge budskabet. Det kan jo undre, når Københavns Kommune i forvejen har 104 kommunikationsmedarbejdere ansat. Kunne det ikke klares af denne hærskare af kommunale kommunikationsfolk?

Vi har verdens højeste skattetryk i Danmark, og det kan ikke undre nogen, når de penge stat og kommune kradser ind bliver brugt så lemfældigt som det er tilfældet.